ПРЕДЛОГ ЗАКОНА О ИЗМЕНАМА И ДОПУНАМА

ПОРОДИЧНОГ ЗАКОНА

Члан 1.

У Породичном закону („Службени гласник РС”, бр. 18/05 и 72/11 – др. закон), у члану 51. став 1. мења се и гласи:

„(1) Изјава о признању очинства може се дати пред матичарем, органом старатељства, судом или јавним бележником.”

Члан 2.

У члану 161. после става 2. додаје се став 3. који гласи:

„(3) Споразуми о законском издржавању закључују се у облику јавнобележничког записа.”

Члан 3.

У члану 179. додаје се став 2. који гласи:

„(2) Споразум о деоби заједничке имовине супружника закључује се у облику јавнобележнички потврђене (солемнизоване) исправе.”

Члан 4.

У члану 188. став 2. мења се и гласи:

„(2) Брачни уговор закључује се у облику јавнобележнички потврђене (солемнизоване) исправе. Приликом потврђивања (солемнизације) уговора јавни бележник је дужан да уговорнике нарочито упозори на то да се њиме искључује законски режим заједничке имовине, о чему ставља напомену у клаузули о потврђивању.”

Члан 5.

У члану 189. после става 4. додаје се став 5. који гласи:

„(5) Уговор из става 1. овог члана закључује се у облику јавнобележнички потврђене (солемнизоване) исправе.”

Члан 6.

Овај закон ступа на снагу осмог дана од дана објављивања у „Службеном гласнику Републике Србије”.

**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Породичног закона садржан је у одредбама чл. 97. тач. 7, 10. и 17. Устава Републике Србије, према којима Република Србија уређује и обезбеђује, између осталог, својинске односе, систем у области бриге о деци, као и друге односе од интереса за Републику Србију у складу са Уставом.

**II. РАЗЛОЗИ ЗА ДОНОШЕЊЕ ЗАКОНА**

Породични закон („Службени гласник РС”, 18/05 и 72/11 – др. закон), који уређује, поред осталог, имовинске односе у породици, неопходно је ускладити са предложеним изменама Закона о јавном бележништву, које предвиђају, између осталог, закључење одређених уговора из области брачних и породичних односа у облику јавнобележничког записа, односно јавнобележнички потврђене (солемнизоване) исправе.

Решења из Закона израдили су и усагласили стручни тимови Министарства правде и Адвокатске коморе Србије.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Предложеним законом, у оквиру Трећег дела Породичног закона којим се уређују односи родитеља и деце, у оквиру Главе I. Породични статус деце, чланом 1. Закона, допуњена је одредба члана 51. став 1. Породичног закона којом је прописано да се изјава о признању очинства може дати пред матичарем, органом старатељства или судом, тако што је предложено да се таква изјава може дати и пред јавним бележником.

Чланом 2. Закона, допуњене су одредбе члана 161. Породичног закона у оквиру Седмог дела Породичног закона којим се уређује издржавање, утолико што је додатим ставом 3. предвиђено да се споразуми о законском издржавању закључују у облику јавнобележничког записа.

Чланом 3. Закона, у оквиру Осмог дела Породичног закона о имовинским односима, у делу I Имовински односи супружника, допуњен је члан 179. којим се уређује споразумна деоба супружника, тако што се у ставу 2. предвиђа да се споразум о деоби заједничке имовине супружника закључује у облику јавнобележнички потврђене (солимнизоване) исправе.

У оквиру истог дела Породичног закона, у одељку 3. Уговори супружника, измењена је одредба члана 188. став 2. и допуњене одредбе члана 189. Породичног закона.

Тако је чланом 4. Закона, одредба члана 188. став 2. Породичног закона, о брачном уговору супружника измењена тако што је уместо постојеће одредбе да брачни уговор мора да буде сачињен у писменом облику и оверен од стране судије, предложено да се брачни уговор закључује у облику јавнобележнички потврђењене (солемнизоване) исправе.

Чланом 5. Закона у одредбама којим се уређује уговор о управљању и располагању заједничком имовином супружника, допуњене су одредбе члана 189. Породичног закона новим ставом 5. који предвиђа да се овај уговор закључује у облику јавнобележнички потврђене (солемнизоване) исправе.

Члан 6. Закона је завршна одредба која уређује ступање на снагу Закона.

**IV. ФИНАНСИЈСКА СРЕДСТВА ПОТРЕБНА ЗА ПРИМЕНУ ЗАКОНА**

За спровођење овог закона није потребно обезбедити финансијска средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да се Закон донесе по хитном поступку, будући да би недоношење Закона по хитном поступку могло да проузрокује штетне последице по рад правосудних органа и остваривање права грађана.

ПРЕГЛЕД ОДРЕДАБА ПОРОДИЧНОГ ЗАКОНА КОЈЕ СЕ МЕЊАЈУ И ДОПУЊУЈУ

Члан 51.

1. ~~Изјава о признању очинства може се дати пред матичарем, органом~~

~~старатељства или судом.~~

(1) ИЗЈАВА О ПРИЗНАЊУ ОЧИНСТВА МОЖЕ СЕ ДАТИ ПРЕД МАТИЧАРЕМ, ОРГАНОМ СТАРАТЕЉСТВА, СУДОМ ИЛИ ЈАВНИМ БЕЛЕЖНИКОМ.

(2) Изјава о признању очинства може се дати и у тестаменту.

Члан 161.

(1) Издржавање се, по правилу, одређује у новцу.

(2) Издржавање се може одредити и на други начин, али само ако се поверилац и дужник издржавања о томе споразумеју.

(3) СПОРАЗУМИ О ЗАКОНСКОМ ИЗДРЖАВАЊУ ЗАКЉУЧУЈУ СЕ У ОБЛИКУ ЈАВНОБЕЛЕЖНИЧКОГ ЗАПИСА.

Члан 179.

Супружници могу закључити споразум о деоби заједничке имовине (споразумна деоба).

(2) СПОРАЗУМ О ДЕОБИ ЗАЈЕДНИЧКЕ ИМОВИНЕ СУПРУЖНИКА ЗАКЉУЧУЈЕ СЕ У ОБЛИКУ ЈАВНОБЕЛЕЖНИЧКИ ПОТВРЂЕНЕ (СОЛЕМНИЗОВАНЕ) ИСПРАВЕ.

Члан 188.

(1) Супружници односно будући супружници могу своје имовинске односе на постојећој или будућој имовини уредити уговором (брачни уговор).

~~(2) Брачни уговор мора бити закључен у писменом облику и мора бити оверен од стране судије, који је дужан да пре овере супружницима прочита уговор и упозори их да се њиме искључује законски режим заједничке имовине.~~

(2) БРАЧНИ УГОВОР ЗАКЉУЧУЈЕ СЕ У ОБЛИКУ ЈАВНОБЕЛЕЖНИЧКИ ПОТВРЂЕНЕ (СОЛЕМНИЗОВАНЕ) ИСПРАВЕ. ПРИЛИКОМ ПОТВРЂИВАЊА (СОЛЕМНИЗАЦИЈЕ) УГОВОРА ЈАВНИ БЕЛЕЖНИК ЈЕ ДУЖАН ДА УГОВОРНИКЕ НАРОЧИТО УПОЗОРИ НА ТО ДА СЕ ЊИМЕ ИСКЉУЧУЈЕ ЗАКОНСКИ РЕЖИМ ЗАЈЕДНИЧКЕ ИМОВИНЕ, О ЧЕМУ СТАВЉА НАПОМЕНУ У КЛАУЗУЛИ О ПОТВРЂИВАЊУ.

(3) Брачни уговор који се односи на непокретности уписује се у јавни регистар права на непокретностима.

Члан 189.

(1) Супружници могу закључити уговор на основу кога ће један од њих управљати и располагати целокупном заједничком имовином или неким њеним деловима.

(2) Уговор из става 1. овог члана може се односити: само на управљање или само на располагање или само на поједине послове управљања и располагања.

(3) Управљање обухвата и располагање у оквиру редовног пословања, осим ако није другачије уговорено.

(4) Уговор о управљању и располагању заједничком имовином који се односи на непокретности уписује се у јавни регистар права на непокретностима.

(5) УГОВОР ИЗ СТАВА 1. ОВОГ ЧЛАНА ЗАКЉУЧУЈЕ СЕ У ОБЛИКУ ЈАВНОБЕЛЕЖНИЧКИ ПОТВРЂЕНЕ (СОЛЕМНИЗОВАНЕ) ИСПРАВЕ.

**ИЗЈАВА О УСКЛАЂЕНОСТИ ПРОПИСА**

**СА ПРОПИСИМА ЕВРОПСКЕ УНИЈЕ**

**1. Овлашћени предлагач прописа:** Влада

**Обрађивач:** Министарство правде

**2. Назив прописа**

Предлог закона о изменама и допунама Породичног закона

Draft Law on Аmendmans and Аdditions to the Family Law

**3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно са одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум):**

**а) Одредба Споразума и Прелазног споразума која се односе на нормативну садржину прописа,**

Наслов VII. – Правосуђе, слободе и безбедност, у оквиру којег је члан 80 – Јачање институција и владавина права.

**б) Прелазни рок за усклађивање законодавства према одредбама Споразума и Прелазног споразума,**

**в) Оцена испуњености обавезе које произлазе из наведене одредбе Споразума и Прелазног споразума,**

Наслов VII. – Правосуђе, слободе и безбедност, у оквиру којег је члан 80 – Јачање институција и владавина права.

**г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума,**

**д) Веза са Националним програмом за усвајање правних тековина Европске уније.**

Предлог закона о изменама и допунама Породичног закона предвиђен је Националним програмом за усвајање правних тековина Европске уније.

- /

**4. Усклађеност прописа са прописима Европске уније:**

**а) Навођење одредби примарних извора права Европске уније и оцене усклађености са њима,**

**б) Навођење секундарних извора права Европске уније и оцене усклађености са њима,**

**в) Навођење осталих извора права Европске уније и усклађеност са њима,**

**г) Разлози за делимичну усклађеност, односно неусклађеност,**

**д) Рок у којем је предвиђено постизање потпуне усклађености прописа са прописима Европске уније.**

**- /**

**5. Ако не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност треба образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе Директиве).**

Не постоје одговарајући прописи Европске уније са којима је потребно обезбедити усклађеност Закона о изменама и допунама Породичног закона, с обзиром да су предметне измене малог обима и да нису релевантне са становишта права Европске уније.

**6. Да ли су претходно наведени извори права ЕУ преведени на српски језик?**

**-** /

**7. Да ли је пропис преведен на неки службени језик ЕУ?**

**-** Не.

**8. Учешће консултаната у изради прописа и њихово мишљење о усклађености**

У поступку припреме овог закона није остварена сарадња са Европском комисијом с обзиром да за израду предметног акта није било неопходно остварити овај конкретни облик сарадње са наведеном европском институцијом.